Efter advokat-kritik: S vil undersøge om ACTA ændrer dansk ophavsret

Antipiratkopieringsaftalen ACTA vil få konsekvenser for dansk retspraksis. Det konkluderer it-advokaten Martin von Haller Grønbæk i et blogindlæg.

Kort fortalt vil ACTA-aftalen nemlig få konsekvenser for den "dobbelt op"-regel, som blev afskaffet i marts 2011. Her gjorde Højesteret op med det princip, at en pirat typisk skulle betale den dobbelte sum af, hvad værket ellers ville have kostet på normal vis, og indførte i stedet strengere krav til rettighedshavernes dokumentation for det konkrete tab.

It-advokatens udmelding giver genlyd i korridorerne på Christiansborg, hvor politikere har stået i kø for at hævde det modsatte, nemlig at ACTA ikke vil ændre på noget i forhold til dansk lovgivning.

»Sandheden er nemlig, at Danmarks indtræden i ACTA ikke kommer til at ændre ét eneste komma i dansk lovgivning, da vi allerede har et højt beskyttelsesniveau på området,« skrev socialdemokraternes it-ordfører Trine Bramsen således i en pressemeddelelse.

Derfor kommer det også bag på hende, at Martin von Haller Grønbæk påpeger det modsatte.

»Det overrasker mig da. Min udmelding er baseret på Justitsministeriets og Udenrigsministeriets vurderinger, og det er dem, jeg forholder mig til. Men jeg vil nu undersøge, om embedsværket er af samme holdning som Martin von Haller Grønbæk,« siger Trine Bramsen til Version2.

Hvad nu hvis embedsværket giver it-advokaten ret - hvad vil du så gøre?

»Jamen så foreligger der en ny situation, som vi så må tage bestik af. Det er sådan noget, vi vil drøfte med de øvrige regeringspartier,« siger Trine Bramsen til Version2.